b'\n_START_ARTICLE_\nTarbosaurus\n_START_SECTION_\nTuntomerkit\n_START_PARAGRAPH_\nVaikka Tarbosaurus j\xc3\xa4ikin koossa toiseksi Tyrannosaurukselle, oli se silti yksi suurimmista tyrannosaurideista. Suurimmat tunnetut yksil\xc3\xb6t olivat 10\xe2\x80\x9312 metri\xc3\xa4 pitki\xc3\xa4 ja viitisen metri\xc3\xa4 korkeita. T\xc3\xa4ysikasvuisen yksil\xc3\xb6n massa ei ole selvill\xc3\xa4, mutta sen on arveltu olevan joko sama tai hieman pienempi kuin Tyrannosauruksen._NEWLINE_Suurin l\xc3\xb6ydetty Tarbosauruksen kallo on yli 1,3 metri\xc3\xa4 pitk\xc3\xa4, suurempi kuin yhdenk\xc3\xa4\xc3\xa4n toisen tyrannosauridin, Tyrannosaurus poikkeuksena. Kallon korkeus on sama kuin Tyrannosauruksella, mutta h\xc3\xa4vi\xc3\xa4\xc3\xa4 leveydess\xc3\xa4 etenkin takaosansa suhteen. Kallon takaosan kapeuden vuoksi Tarbosauruksen silm\xc3\xa4t eiv\xc3\xa4t osoittaneet suoraan eteenp\xc3\xa4in, joten on arveltu, ettei sill\xc3\xa4 ole ollut binokulaarista n\xc3\xa4k\xc3\xb6\xc3\xa4 toisin kuin Tyrannosauruksella. Kallon suuret aukot tekiv\xc3\xa4t siit\xc3\xa4 kevyemm\xc3\xa4n. Tarbosauruksen leuoissa komeili 60:st\xc3\xa4 64:\xc3\xa4\xc3\xa4n hammasta, mik\xc3\xa4 on hieman enemm\xc3\xa4n kuin Tyrannosauruksella mutta v\xc3\xa4hemm\xc3\xa4n kuin pienemmill\xc3\xa4 tyrannosaurideilla, kuten Gorgosauruksella ja Alioramuksella. Poikkileikattaessa enin osa sen hampaista olisi soikeita, joskin praemaxillaan kiinnittyneet hampaat olisivat D:n muotoisia. T\xc3\xa4llainen heterodonttinen purukalusto on tyypillinen tyrannosauridaen heimolle. Pisimm\xc3\xa4t hampaat sijaitsivat yl\xc3\xa4leuassa. Tarbosauruksen alaleuassa angulus oli niveltynyt ulkoreunansa luuharjanteesta hampaiden alla olevien luiden takaosaan, mink\xc3\xa4 vuoksi Tarbosauruksella, kuten my\xc3\xb6s Alioramuksellakin, oli ainutlaatuinen lukitusmekanismi leuassaan. Muilla tyrannosaurideilla ei ollut vastaava harjannetta, ja siksi niiden alaleuat liikkuivat joustavammin._NEWLINE_Tyrannosauridejen ruumiinmuodoissa on vain v\xc3\xa4h\xc3\xa4n vaihtelua, eik\xc3\xa4 Tarbosaurus ole t\xc3\xa4ss\xc3\xa4 poikkeus. Sen p\xc3\xa4\xc3\xa4t\xc3\xa4 tuki S:n muotoinen kaula, kun taas muu selk\xc3\xa4ranka mukaan lukien sen pitk\xc3\xa4 h\xc3\xa4nt\xc3\xa4 olivat vaakasuorassa. Tarbosauruksella oli pienet, kaksivarpaiset eturaajat, jotka olivat ruumiinkokoon n\xc3\xa4hden pienimm\xc3\xa4t koko Tyrannosauridaen heimossa. P\xc3\xa4invastaisesti sen kolmivarpaiset kannatteluraajat taas olivat pitk\xc3\xa4t ja vankat. Raskas h\xc3\xa4nt\xc3\xa4 toimi vastapainona p\xc3\xa4\xc3\xa4lle ja torsolle asettaen el\xc3\xa4imen painopisteen lantiolle.\n_START_SECTION_\nLuokittelu ja systematiikka\n_START_PARAGRAPH_\nTarbosaurus luokitellaan teropodiksi sek\xc3\xa4 Tyrannosaurinaen alaheimoon ja Tyrannosauridaen heimoon kuuluvaksi. Muita saman alaheimon j\xc3\xa4seni\xc3\xa4 ovat muun muassa Tyrannosaurus ja n\xc3\xa4it\xc3\xa4 kahta edelt\xc3\xa4nyt Daspletosaurus, joista molemmat asuttivat Pohjois-Amerikkaa, sek\xc3\xa4 mahdollisesti Alioramus. El\xc3\xa4imet t\xc3\xa4ss\xc3\xa4 nimenomaisessa alaheimossa ovat kaikki l\xc3\xa4hemp\xc3\xa4\xc3\xa4 sukua Tyrannosaurukselle kuin Albertosaurukselle, ja ne tunnetaan j\xc3\xa4m\xc3\xa4k\xc3\xa4st\xc3\xa4 ruumiinrakenteestaan sek\xc3\xa4 suhteellisen suurista kalloistaan ja reisiluistaan, jotka ovat pidempi\xc3\xa4 kuin Albertosaurinae-alaheimon j\xc3\xa4senill\xc3\xa4._NEWLINE_Tarbosaurus bataaria pidettiin alun perin Tyrannosaurus-suvun j\xc3\xa4senen\xc3\xa4. Useiden nykytutkijoiden mielest\xc3\xa4 on kuitenkin parempi pit\xc3\xa4\xc3\xa4 suvut erill\xc3\xa4\xc3\xa4n, vaikka he tunnustavatkin ne hyvin l\xc3\xa4heisiksi. Vuonna 2003 kallorakenteiden pohjalta tehdyn kladistisen analyysin perusteella Alioramus olisi Tarbosauruksen l\xc3\xa4heisin sukulainen, sill\xc3\xa4 molemmilla on samanlaisia kallon painetta v\xc3\xa4hent\xc3\xa4vi\xc3\xa4 kallonpiirteit\xc3\xa4, joita ei esiinny muilla tyrannosaurineilla. Mik\xc3\xa4li n\xc3\xa4in on, t\xc3\xa4m\xc3\xa4 sukulaissuhde est\xc3\xa4isi Tarbosauruksen muodostumisen synonyymiksi Tyrannosaurukselle ja pakottaisi tutkijat pohtimaan vakavemmin sit\xc3\xa4 vaihtoehtoa, ett\xc3\xa4 Pohjois-Amerikan ja Aasian tyrannosaurineilla on erilliset esivanhemmat. Ainoa tunnettu Alioramuksen n\xc3\xa4yte, jolla on nuoren el\xc3\xa4imen piirteit\xc3\xa4, ei todenn\xc3\xa4k\xc3\xb6isesti ole nuori Tarbosaurus, koska sill\xc3\xa4 on huomattavasti enemm\xc3\xa4n hampaita (76-78) ja ainutlaatuinen rivi luisia kyhmyj\xc3\xa4 sen kuonossa.\n_START_SECTION_\nL\xc3\xb6yt\xc3\xa4minen ja nime\xc3\xa4minen\n_START_PARAGRAPH_\nVuonna 1946 Neuvostoliiton ja Mongolian Gobin aavikolle \xc3\x96mn\xc3\xb6govin provinssiin tehdyll\xc3\xa4 yhteisell\xc3\xa4 tutkimusmatkalla l\xc3\xb6ydettiin suurikokoinen teropodin kallo sek\xc3\xa4 joitakin selk\xc3\xa4nikamia Nemegtin muodostelmasta. Vuonna 1955 Jevgeni Maleev, ven\xc3\xa4l\xc3\xa4inen paleontologi, teki j\xc3\xa4\xc3\xa4nteist\xc3\xa4 uuden lajin holotyypin, ja t\xc3\xa4t\xc3\xa4 lajia h\xc3\xa4n nimitti Tyrannosaurus bataariksi. Nimen j\xc3\xa4lkimm\xc3\xa4inen osa on v\xc3\xa4\xc3\xa4rinkirjoitettu muoto mongolian kielen sanasta \xd0\xb1\xd0\xb0\xd0\xb0\xd1\x82\xd0\xb0\xd1\x80/baatar ("sankari"). Samana vuonna Maleev nimesi ja kuvaili my\xc3\xb6s kolme muuta uutta lajia samalla tutkimusmatkalla l\xc3\xb6ydettyjen fossiilien perusteella. N\xc3\xa4ist\xc3\xa4 ensimm\xc3\xa4inen sai nimen Tarbosaurus efremovi; uuden suvun nimi koostui kreikan kielen sanoista \xcf\x84\xce\xb1\xcf\x81\xce\xb2\xce\xbf\xcf\x82/tarbos ("kauhu", "h\xc3\xa4lytys", "h\xc3\xa4mm\xc3\xa4stys" tai "kunnioitus") ja \xcf\x83\xce\xb1\xcf\x85\xcf\x81\xce\xbf\xcf\x82/sauros ("lisko"); laji taas sai nimens\xc3\xa4 ven\xc3\xa4l\xc3\xa4isen paleontologin ja tieteiskirjailijan Ivan Jefremovin mukaan. Kaksi muuta lajia sijoitettiin pohjoisamerikkalaisen Gorgosaurus-suvun alle, ja ne saivat nimet Gorgosaurus lancinator ja Gorgosaurus novojilovi. N\xc3\xa4ytekappaleet, joiden perusteella Maleev nimesi kolme j\xc3\xa4lkimm\xc3\xa4ist\xc3\xa4 lajia, olivat kaikki pienempi\xc3\xa4 kuin ensimm\xc3\xa4inen, jonka perusteella h\xc3\xa4n nimesi T. bataarin._NEWLINE_Vuonna 1965 Anatoli Konstantinovit\xc5\xa1 Rozhdestvensky julkaisi tutkielman, jossa h\xc3\xa4n esitti kaikkien Maleevin n\xc3\xa4ytteiden olevan saman lajin eri yksil\xc3\xb6nkehitysvaiheita, ja t\xc3\xa4m\xc3\xa4n lajin h\xc3\xa4n uskoi eroavan Tyrannosauruksesta. Rozhdestvensky loi nimist\xc3\xa4 uuden yhdistelm\xc3\xa4n, Tarbosaurus bataarin, jonka alle h\xc3\xa4n s\xc3\xa4lytti kaikki vuonna 1955 kuvaillut ja nimetyt n\xc3\xa4ytteet sek\xc3\xa4 my\xc3\xb6s jonkin verran uudempaa materiaalia. Tutkijat mukaan lukien Maleev yhtyiv\xc3\xa4t Rozhdestvenskyn n\xc3\xa4kemykseen, vaikka er\xc3\xa4\xc3\xa4t heist\xc3\xa4 suosivatkin nime\xc3\xa4 Tarbosaurus efremovi Tarbosaurus bataarin sijaan._NEWLINE_Yhdysvaltalainen paleontologi Kenneth Carpenter tutki fossiilit uudelleen vuonna 1992. H\xc3\xa4n tuli siihen tulokseen, ett\xc3\xa4 ne kaikki lukuun ottamatta Maleevin Gorgosaurus novojiloviksi nime\xc3\xa4m\xc3\xa4\xc3\xa4 n\xc3\xa4ytett\xc3\xa4 kuuluivat Tyrannosauruksen sukuun, kuten Maleev oli alun perin v\xc3\xa4itt\xc3\xa4nyt, ja lajille, jonka Maleev oli nimennyt Tyrannosaurus bataariksi. Carpenterin mielest\xc3\xa4 n\xc3\xa4ytteet edustivat erillist\xc3\xa4, pienemp\xc3\xa4\xc3\xa4 tyrannosauridien sukua, jota h\xc3\xa4n kutsui Maleevosaurus novojiloviksi. George Olshevsky kehitti uuden suvunnimen Jenghizkanin (T\xc5\xa1ingis-kaanin mukaan) Tyrannosaurus bataarille, mutta piti Tarbosaurus efremovin ja Maleevosaurus novojilovin erill\xc3\xa4\xc3\xa4n n\xc3\xa4ist\xc3\xa4, jolloin h\xc3\xa4nen mukaansa Nemegtin muodostelmasta oli kaivettu yl\xc3\xb6s kolmen erillisen, rinnakkaisen suvun edustajia. My\xc3\xb6hempi, vuonna 1999 tehty tutkimus tuli siihen tulokseen, ett\xc3\xa4 Maleevosaurus oli nuori Tarbosaurus, ja kaikki julkaistut tutkimukset aiheesta vuoden 1999 j\xc3\xa4lkeen tunnistavat vain yhden lajin, joka esiintyy joko nimell\xc3\xa4 Tarbosaurus bataar tai Tyrannosaurus bataar._NEWLINE_1940-luvulla tehtyjen ven\xc3\xa4l\xc3\xa4is-mongolialaisten tutkimusretkien j\xc3\xa4lkeen Gobiin tehtiin puolalais-mongolialaisia tutkimusmatkoja aina vuodesta 1963 vuoteen 1971 saakka. T\xc3\xa4n\xc3\xa4 aikana Nemegtin muodostelmasta l\xc3\xb6ydettiin lukuisia uusia fossiileita, joiden joukossa oli my\xc3\xb6s Tarbosauruksen j\xc3\xa4\xc3\xa4nteit\xc3\xa4. Tutkimusmatkoja, joilla oli mukana japanilaisia ja mongolialaisia tiedemiehi\xc3\xa4, tehtiin vuosien 1993 ja 1998 v\xc3\xa4lill\xc3\xa4, kun taas yksityisi\xc3\xa4 tutkimusmatkoja, joita johti kanadalainen paleontologi Phil Currie, tehtiin 2000-luvun taitteessa. N\xc3\xa4ill\xc3\xa4 retkill\xc3\xa4 l\xc3\xb6ydettiin lis\xc3\xa4\xc3\xa4 Tarbosaurus-materiaalia. Yli 30 erillist\xc3\xa4 n\xc3\xa4ytett\xc3\xa4 Tarbosauruksesta tunnetaan, ja n\xc3\xa4iden joukossa on yli 15 kalloa ja lukuisia t\xc3\xa4ydellisi\xc3\xa4 luurankoja.\n_START_SECTION_\nMahdolliset p\xc3\xa4\xc3\xa4llekk\xc3\xa4isyydet\n_START_PARAGRAPH_\nKiinalaiset tiedemiehet l\xc3\xb6ysiv\xc3\xa4t pienen teropodin kallon ja luurangon Xinjiangista 1960-luvun puoliv\xc3\xa4liss\xc3\xa4. Vuonna 1977 Dong Zhiming kuvaili n\xc3\xa4ytett\xc3\xa4, joka oli saatu Subashin muodostelmasta. H\xc3\xa4nen mukaansa se oli uuden suvun ja lajin edustaja, Shanshanosaurus huoyanshanensis. Gregory Paul tunnisti Shanshanosauruksen tyrannosauridiksi 1988 ja liitti sen nyttemmin k\xc3\xa4yt\xc3\xb6st\xc3\xa4 poistettuun Aublysodon-sukuun. Dong ja Currie tutkivat n\xc3\xa4ytteen my\xc3\xb6hemmin uudelleen ja arvelivat sen olevan jonkin suuremman tyrannosauridilajin nuori yksil\xc3\xb6. He pid\xc3\xa4tt\xc3\xa4ytyiv\xc3\xa4t yhdist\xc3\xa4m\xc3\xa4st\xc3\xa4 sit\xc3\xa4 virallisemmin mihink\xc3\xa4\xc3\xa4n tiettyyn sukuun, mutta ehdottivat Tarbosaurusta. Ajan my\xc3\xb6t\xc3\xa4 muiltakin Kiinan paikkakunnilta on l\xc3\xb6ydetty tyrannosauridien hampaita sek\xc3\xa4 muita yksitt\xc3\xa4isi\xc3\xa4 osia, ja n\xc3\xa4ille on annettu erilaisia nimi\xc3\xa4. Albertosaurus periculosiksen, Tyrannosaurus luanchuanensiksen, Tyrannosaurus turpanensiksen ja Chingkankousaurus fragiliksen on usein arveltu olevan vain p\xc3\xa4\xc3\xa4llekk\xc3\xa4isi\xc3\xa4 nimityksi\xc3\xa4 Tarbosaurukselle._NEWLINE_Vuonna 1976 Sergei Kurzanovin Alioramukseksi nime\xc3\xa4m\xc3\xa4n tyrannosauridisuvun edustaja l\xc3\xb6ytyi hieman vanhemmista maakerroksista Mongoliasta. Monien analyysien johtop\xc3\xa4\xc3\xa4t\xc3\xb6ksen\xc3\xa4 on ollut, ett\xc3\xa4 Alioramus oli l\xc3\xa4heist\xc3\xa4 sukua Tarbosaurukselle. L\xc3\xb6ydetty\xc3\xa4 el\xc3\xa4int\xc3\xa4 kuvailtiin alun perin aikuiseksi, mutta sen pitk\xc3\xa4 ja matala kallo on tyypillinen nuorelle tyrannosauridille. T\xc3\xa4m\xc3\xa4n vuoksi Currie spekuloi sill\xc3\xa4 ajatuksella, ett\xc3\xa4 Alioramus saattaisi olla nuori Tarbosaurus, mutta h\xc3\xa4n huomautti my\xc3\xb6s, ett\xc3\xa4 suurempi hammasm\xc3\xa4\xc3\xa4r\xc3\xa4 ja luukyhmyrivi sen kuonossa kieliv\xc3\xa4t muusta.\n_START_SECTION_\nPaleobiologia\n_START_PARAGRAPH_\nKuten useat muutkin suurikokoiset tyrannosauridit, tunnetaan Tarbosaurus ylt\xc3\xa4kyll\xc3\xa4isest\xc3\xa4 ja hyvin s\xc3\xa4ilyneest\xc3\xa4 fossiilimateriaalista: Jopa yksi nelj\xc3\xa4nnes kaikista Nemegtin muodostelmasta l\xc3\xb6ytyneist\xc3\xa4 fossiileista kuuluu Tarbosaurukselle. Vaikka Tarbosaurusta ei olekaan tutkittu yht\xc3\xa4 perusteellisesti kuin pohjoisamerikkalaisia tyrannosaurideita, saatavilla olevat n\xc3\xa4ytteet ovat mahdollistaneet sen, ett\xc3\xa4 tutkijat ovat voineet vet\xc3\xa4\xc3\xa4 hyvin rajattuja johtop\xc3\xa4\xc3\xa4t\xc3\xb6ksi\xc3\xa4 sen biologiasta.\n_START_SECTION_\nKallon mekaniikka\n_START_PARAGRAPH_\nTarbosauruksen kallo kuvailtiin ensimm\xc3\xa4ist\xc3\xa4 kertaa kattavasti vuonna 2003. Tutkijat panivat merkille avainasemassa olevat eroavaisuudet Tarbosauruksen ja pohjoisamerikkalaisten tyrannosauridien v\xc3\xa4lill\xc3\xa4. Monet n\xc3\xa4ist\xc3\xa4 eroavaisuuksista perustuvat siihen, miten kallon luut soveltuvat purennanaikaisen paineen k\xc3\xa4sittelyyn. Yl\xc3\xa4leuan pureutuessa kohteeseen voima v\xc3\xa4littyi yl\xc3\xa4leukaluun (maxilla) kautta ymp\xc3\xa4r\xc3\xb6iviin kalloluihin. Pohjois-Amerikan tyrannosaurideilla voima siirtyi yl\xc3\xa4leukaluusta nen\xc3\xa4luihin, jotka olivat tukevasti kiinni kyynelluissa erillisell\xc3\xa4 luuaineksella. T\xc3\xa4m\xc3\xa4 aines lukitsi luut yhteen, mik\xc3\xa4 on johtanut siihen p\xc3\xa4\xc3\xa4telm\xc3\xa4\xc3\xa4n, ett\xc3\xa4 pohjoisamerikkalaisen tyrannosauridin purressa voima kulkeutui nen\xc3\xa4luista kyynelluihin._NEWLINE_Tarbosaurukselta t\xc3\xa4m\xc3\xa4 luuaines puuttui; sen nen\xc3\xa4- ja kyynelluut olivat vain heikosti kiinni toisissaan. Sen sijaan Tarbosauruksen yl\xc3\xa4leukaluun takaosan ulkonema oli kehittynyt massiiviseksi, ja se mahtui kyynelluun muodostamaan kuoppaan. Pohjoisamerikkalaisilla tyrannosaurideilla t\xc3\xa4m\xc3\xa4 ulkonema oli vain ohut luinen levy. Tarbosauruksen poikkeava maxillan rakenne viittaakin siihen, ett\xc3\xa4 purentavoima v\xc3\xa4littyi suoremmin yl\xc3\xa4leukaluusta kyynelluihin. Kyynelluut olivat my\xc3\xb6s esimerkiksi tiukemmin kiinni otsaluussa. T\xc3\xa4llainen kallonrakenne teki sen yl\xc3\xa4leuasta j\xc3\xa4ykemm\xc3\xa4n._NEWLINE_Toinen huomattava eroavaisuus Tarbosauruksen ja sen pohjoisamerikkalaisten sukulaisten v\xc3\xa4lill\xc3\xa4 on sen niin ik\xc3\xa4\xc3\xa4n j\xc3\xa4ykempi alaleuka. Siin\xc3\xa4 miss\xc3\xa4 teropodeilla oli enemm\xc3\xa4n liikkumavaraa alaleukaluun takaisten luiden ja hampaiden alisten luiden v\xc3\xa4lill\xc3\xa4, Tarbosauruksella oli lukitusmekanismi, jonka muodosti sen anguluksen luuharjanne, joka oli niveltynyt suorakulmaisesti sen hampaiden alla olevien luiden takaosaan._NEWLINE_Er\xc3\xa4\xc3\xa4t tutkijat ovat esitt\xc3\xa4neet hypoteesin, jonka mukaan Tarbosauruksen j\xc3\xa4ykk\xc3\xa4 kallonrakenne oli evolutiivinen sovellus, jonka ansiosta se saattoi mets\xc3\xa4st\xc3\xa4\xc3\xa4 massiivisia titanosaurideja eli sauropodeja, joita oli l\xc3\xb6ydetty Nemegtin muodostelmasta ja joita ei my\xc3\xb6h\xc3\xa4isell\xc3\xa4 liitukaudella Pohjois-Amerikassa esiintynyt._NEWLINE_Kallon eroavaisuuksilla on ollut vaikutusta my\xc3\xb6s tyrannosauridien fylogeniaan. Samankaltainen kallonrakenne on n\xc3\xa4ht\xc3\xa4viss\xc3\xa4 my\xc3\xb6s Mongoliasta l\xc3\xb6ydetyss\xc3\xa4 Alioramuksessa, mist\xc3\xa4 on p\xc3\xa4\xc3\xa4telty, ett\xc3\xa4 se Tyrannosauruksen sijaan on Tarbosauruksen l\xc3\xa4hin sukulainen. Niinp\xc3\xa4 Tarbosauruksen ja Tyrannosauruksen v\xc3\xa4liset yht\xc3\xa4l\xc3\xa4isyydet saattavat olla sidonnaisia niiden suureen kokoon, ja kumpikin voi olla kehittynyt erikseen konvergentisti.\n_START_SECTION_\nAivojen rakenne\n_START_PARAGRAPH_\nTarbosauruksen kallo, jonka l\xc3\xb6ysiv\xc3\xa4t neuvostoliittolaiset ja mongolialaiset tutkijat vuonna 1948, sis\xc3\xa4lsi my\xc3\xb6s aivo-ontelon. Kipsivalun avulla Maleev saattoi tehd\xc3\xa4 suuntaa-antavia kokeita Tarbosauruksen aivojen muodosta. Uudempi polyuretaanivalu on antanut yksityiskohtaisempaa tietoa Tarbosauruksen aivojen rakenteesta ja toiminnasta._NEWLINE_My\xc3\xb6s Tyrannosaurus rexin aivojen rakennetta on analysoitu, ja vertailu on osoittanut, ett\xc3\xa4 Tarbosauruksen aivot olivat hyvin samanlaiset eroten vain joidenkin aivohermojen, kuten kolmoishermon ja lis\xc3\xa4hermon, juurien sijainnilta. Tyrannosauridien aivot muistuttivat enemm\xc3\xa4n krokotiiliel\xc3\xa4inten ja muiden matelijoiden aivoja kuin lintujen aivoja. Tarbosauruksella on arvioitu olleen vain 184 kuutiosenttimetrinen kokoiset aivot. Muun muassa suurten hajuk\xc3\xa4\xc3\xa4miens\xc3\xa4 ja hajuhermojensa vuoksi Tarbosauruksen ja Tyrannosauruksen hajuaistia on pidetty ter\xc3\xa4v\xc3\xa4n\xc3\xa4. My\xc3\xb6s Tarbosauruksen kyvyn havaita feromoneja on arveltu aivojen tutkimuksen perusteella olleen hyv\xc3\xa4, mik\xc3\xa4 vihjaa monimutkaisesta paritteluk\xc3\xa4ytt\xc3\xa4ytymisest\xc3\xa4._NEWLINE_Niin ik\xc3\xa4\xc3\xa4n oli Tarbosauruksen kuulo- ja tasapainohermokin isokokoinen viitaten hyv\xc3\xa4\xc3\xa4n kuuloaistiin, josta lienee ollut hy\xc3\xb6ty\xc3\xa4 el\xc3\xa4intenv\xc3\xa4lisen kommunikoinnin sek\xc3\xa4 yleisen valppauden kannalta. Lis\xc3\xa4ksi Tarbosauruksen tasapaino on todenn\xc3\xa4k\xc3\xb6isesti ollut hyv\xc3\xa4, kuten my\xc3\xb6s sen koodinaatiokyky. Vastapainoisesti taas n\xc3\xa4k\xc3\xb6kykyyn liittyv\xc3\xa4t hermot ja aivorakenteet olivat pienempi\xc3\xa4 ja kehittym\xc3\xa4tt\xc3\xb6m\xc3\xa4mpi\xc3\xa4._NEWLINE_Keskiaivojen katto, joka vastaa matelijoilla n\xc3\xa4k\xc3\xb6havaintojen k\xc3\xa4sittelyst\xc3\xa4, oli Tarbosauruksella hyvin pieni, kuten olivat my\xc3\xb6s n\xc3\xa4k\xc3\xb6hermo ja silm\xc3\xa4n liikehermo. Toisin kuin Tyrannosauruksella, jonka eteenp\xc3\xa4in kohdistuneet silm\xc3\xa4t takasivat sille jonkinasteisen binokulaarisen n\xc3\xa4\xc3\xb6n, Tarbosauruksella oli kapeampi kallo, joka oli tyypillisempi muille tyrannosaurideille ja jossa silm\xc3\xa4t osoittivat ensisijaisesti sivusuuntiin. N\xc3\xa4iden tietojen valossa Tarbosauruksen uskotaan toimineen enemm\xc3\xa4nkin haju- ja kuulo- kuin n\xc3\xa4k\xc3\xb6aistinsa varassa.\n_START_SECTION_\nPaleoekologia\n_START_PARAGRAPH_\nSuurin osa tunnetuista Tarbosauruksen fossiileista on kaivettu Nemegtin muodostelmasta Gobin autiomaasta etel\xc3\xa4isest\xc3\xa4 Mongoliasta. Nemegtin muodostelmaa ei ole koskaan ajoitettu radiometrisesti, mutta fossiilien ohessa l\xc3\xb6ydetyn faunan perusteella dinosaurusten kuolinajankohta on sijoitettu Maastricht-vaiheeseen liitukauden loppupuolelle. Maastricht-vaihe k\xc3\xa4sitt\xc3\xa4\xc3\xa4 aikav\xc3\xa4lin 70-65 miljoonaa vuotta sitten, ja se p\xc3\xa4\xc3\xa4tti liitukauden._NEWLINE_Subashin muodostelma, josta Shansanosaurusten j\xc3\xa4\xc3\xa4nteet l\xc3\xb6ytyiv\xc3\xa4t, on my\xc3\xb6s Maastricht-vaiheen ajoilta._NEWLINE_Nemegtin maakerrostumat ovat s\xc3\xa4ilytt\xc3\xa4neet j\xc3\xa4lki\xc3\xa4 suurista joenuomista ja maa-aineksesta, jotka osoittavat ilmaston olleen merkitt\xc3\xa4v\xc3\xa4sti kosteampia kuin mit\xc3\xa4 sen on arveltu olleen Barun Goyotin ja Djadochtan muodostelmien, joista kumpikin sijaitsee my\xc3\xb6s Gobissa, perusteella. Kuitenkin kalsiumkarbonaattipitoisen kiviaineksen l\xc3\xa4sn\xc3\xa4olo kertoo ainakin ajoittaisista kuivakausista._NEWLINE_Toisinaan alueelta l\xc3\xb6ytyy satunnaisia nilvi\xc3\xa4isten fossiileja, kuten my\xc3\xb6s muiden vesiel\xc3\xa4inten, esimerkiksi kalojen ja kilpikonnien, j\xc3\xa4\xc3\xa4nn\xc3\xb6ksi\xc3\xa4. Krokotiiliel\xc3\xa4imi\xc3\xa4 edustavat useat Shamosuchus-suvun j\xc3\xa4senet, joiden hampaat olivat erikoistuneet simpukoiden murskaamiseen. Nis\xc3\xa4kk\xc3\xa4iden fossiilit ovat hyvin harvinaisia Nemegtin muodostelmassa, mutta sen sijaan lukuisia lintuja on l\xc3\xb6ytynyt mukaan lukien Enantiornithes-alaluokan Gurilynia-suvun edustajia, Hesperornithiformesin Judinorniseja ja Teviorniseja sek\xc3\xa4 yksi sorsalintujen varhainen edustaja. Lis\xc3\xa4ksi on l\xc3\xb6ydetty monia erilaisia dinosauruksia, kuten ankylosauridi Tarchia ja pachycephalosauridit Homalocephale sek\xc3\xa4 Prenocephale. Toistaiseksi kiistatta suurin peto, joka Nemegtist\xc3\xa4 on kaivettu, on ollut aikuinen Tarbosaurus. Se on todenn\xc3\xa4k\xc3\xb6isesti v\xc3\xa4ijynyt suurta hadrosauria, joko Saurolophusta tai Barsboldiaa, tai sitten sauropodia, kuten Nemegtosaurusta tai Opisthocoelicaudiaa. Aikuiset Tarbosaurukset kohtasivat oletettavasti vain v\xc3\xa4h\xc3\xa4n kilpailua pienempien teropodien, kuten Troodontidae-heimon j\xc3\xa4senten (Borogovia, Tochisaurus, Saurornithoides), oviraptorosauridien (Elmisaurus, Nemegtomaia, Rinchenia) tai Bagaraatanien taholta. Toiset teropodit, kuten j\xc3\xa4ttim\xc3\xa4iset Therizinosaurukset, saattavat olla olleet kasvinsy\xc3\xb6ji\xc3\xa4, ja Ornithomimosauria-yl\xc3\xa4heimon j\xc3\xa4senet, kuten Anserimimus, Gallimimus ja Deinocheirus, olivat mahdollisesti kaikkiruokaisia el\xc3\xa4imi\xc3\xa4, jotka jahtasivat vain pieni\xc3\xa4 saaliita, eiv\xc3\xa4tk\xc3\xa4 siten kilpailleet Tarbosauruksen kanssa. Silti Tarbosaurusten nuoremmat yksil\xc3\xb6t ovat saattaneet sijoittua ekologisiin lokeroihin, jotka j\xc3\xa4iv\xc3\xa4t aikuisten Tarbosaurusten ja pienempien teropodien v\xc3\xa4liin. Samankaltainen oli tilanne my\xc3\xb6s muiden suurten tyrannosauridien sek\xc3\xa4 nykylajeista muun muassa komodonvaraanin kanssa.'